# Varhaiskasvatuksen hallinnon arviointitulokset 2023–2024

Arvioinnin kohde: Laadunhallinnan kokonaisuus ja toiminnan systemaattinen arviointi

## Arvioinnin toteuttaminen

Hyvinkään varhaiskasvatuksessa otettiin elokuussa 2023 käyttöön Kansallisen koulutuksen arviointikeskus Karvin julkaisema Valssi-laadunarviointijärjestelmä. Järjestelmällä toteutetaan varhaiskasvatuksen hallinnossa ja toimipaikoissa laaja arviointiprosessi vuosittain. Arviointiprosessissa työntekijät vastaavat sähköiseen itsearviointikyselyyn. Sen jälkeen kyselyn herättämiä ajatuksia käsitellään ja arviointitietoa syvennetään yhteisissä keskusteluissa. Varhaiskasvatuksen hallinnon työntekijät arvioivat vuoden 2024 alussa laadunhallinnan kokonaisuutta. Sähköinen kysely toteutettiin 27.12.2023 – 12.1.2024, ja siihen vastasi 15 hallinnon työntekijää. Tulokset koottiin keskustellen ensin 4 hengen ryhmissä ja sen jälkeen koko hallinnon henkilöstön kesken.

## Varhaiskasvatuksen vahvuudet laadunhallinnassa

Arvioinnin perusteella todettiin, että laadunhallintaa toteutetaan Hyvinkään varhaiskasvatuksessa suunnitelmallisena ja systemaattisena kokonaisuutena. Varhaiskasvatuksessa on kehittämismyönteinen ilmapiiri ja toimintakulttuuri. Laatua arvioidaan ja kehitetään läpi toimintakauden sovituilla menetelmillä ja prosesseilla. Eri ammattiryhmien vastuut ja tehtäväkuvat on varhaiskasvatuksessa määritelty selkeästi, ja henkilöstön osaamista vahvistetaan suunnitelmallisesti täydennyskoulutuksella. Arviointia ja kehittämistä tukevat hyvin toimivat rakenteet.

## Arvioinnissa tunnistetut kehittämiskohteet

Hallinnossa pohditaan jatkuvasti keinoja lisätä henkilöstön työhyvinvointia sekä varhaiskasvatustyön veto- ja pitovoimaa. Tähän liittyen etsitään keinoja lisätä lapsiryhmien ja tiimien pysyvyyttä toimintavuoden aikana sekä ennakoida kesken toimintakauden tapahtuvia muutoksia. Muutoksia pyritään vähentämään esimerkiksi keskittämällä lasten sisäiset siirrot tammi- ja elokuulle. Lapsiryhmärakenteita myös suunnitellaan entistä joustavammiksi mahdollisuuksien mukaan. Työhyvinvoinnin lisäämiseksi kaikissa toimintayksiköissä otetaan käyttöön yhteistyöryhmämalli, joka lisää pedagogista, toiminnallista ja työvuorollista yhteistyötä sovittujen ryhmien välillä. Kehittämiskohteeksi otettiin myös huoltajien osallisuuden vahvistaminen varhaiskasvatuksen arvioinnissa, johon sovittiin yhteiset raamit: Huoltajille toteutetaan kevytkyselyjä esimerkiksi Valssi-arviointien yhteydessä ja arviointia käsitellään syksyn vanhempainilloissa. Samalla selkeytetään varhaiskasvatuksen tavoitteista viestimistä huoltajille. Varhaiskasvatuksen johtoryhmätyöskentelyä kehitetään vahvistamalla sen osallistavuutta mm. varaamalla aiempaa enemmän aikaa yhteiselle keskustelulle.

Kehittämistoimien toteutumista seurataan ja arvioidaan varhaiskasvatuksen laaturyhmässä maaliskuussa ja kesäkuussa 2025.